text: Cimber Sterling taber millioner
  17 marts 2010 kl. 10.20
  Pengene fosser ud af kassen hos Cimber Sterling med hovedsæde i Sønderborg, selv om omsætningen er stærkt stigende.
  Onsdag morgen udsendte Cimber Sterling regnskabet for tredje kvartal af deres regnskabsår - fra 1. november til 31. januar. Det viste det største kvartalsunderskud i selskabets historie, nemlig 125,2 millioner kroner.
  I de ni måneder fra 1. maj til 31. januar løb underskuddet op på 178,1 millioner kroner. Omsætningen steg i perioden med 23 procent til 1.297,8 millioner kroner.
  Underskuddet på 125,2 millioner kroner kom efter børsnoteringen.
  
  Undskyld til aktionærerne
  Selskabet har to gange nedjusteret forventningerne til den økonomiske udvikling.
  - Der skal ikke herske tvivl om, at det er stærkt utilfredsstillende at skulle nedjustere to gange på så kort tid efter børsintroduktionen og således byde nye aktionærer velkommen med kursfald, siger direktør Jacob Krogsgaard.
  Cimber Sterling vil skære ti procent i personaleomkostningerne i det kommende år. Samtidig har selskabet indført betaling for bagage og mad i flyene.
  For regnskabsåret 2010/2011 regner Cimber Sterling med et driftsresultat på mellem 30 milllioner kroner i underskud og 30 millioner kroner i overskud, hvilket er på linje med de senest udmeldte forventninger fra slutningen af februar.
  